Къэбэрдей-Балъкъэрыр хэтынущ «Урысейм и пашэхэр» урысейпсо зэпеуэм
Кадр политикэм щытепсэлъыхьа зэIущIэ иригъэкIуэкIащ Къэбэрдей-Балъкъэрым и Iэтащхьэ КIуэкIуэ Юрий.
ЩIыналъэм и унафэщIым щхьэхуэу къыхигъэбелджылыкIащ зэфIэкI зиIэ, куэдкIэ узыщыгугъ хъуну щIалэщIэхэр къэхутэныр, ахэр къэрал властымрэ управленэмрэ щыгъэкIуэтэныр республикэм и социально-экономикэ къалэнхэр ехъулIэныгъэкIэ гъэзэщIэным и хэкIыпIэ нэхъыщхьэу зэрыщытыр.
«Урысейм и Президент Путин В. В. пщэрылъ зэращищIам тету зэхаублэ «Урысейм и пашэхэр» къэралпсо зэпеуэр. Ар мыхьэнэшхуэ зиIэ программэ инщ, къэралымрэ жылагъуэмрэ зэрызаужьыну щIыкIэр иубзыхуну. Дыхуейт Къэбэрдей-Балъкъэрым абы жыджэру зыкъыщигъэлъэгъуэну. Республикэм къищынэмыщIауэ, къэрал псом зыкъыщызыгъэлъэгъуэфыну къэкIуэну дахэ, зэфIэкI зиIэ щIалэщIэхэр дэ мымащIэу диIэщ. Мыбдежым щызэдэгъуэгурыкIуэн хуейщ Iэзагъыр, къэрал гупсысэмрэ щIалагъэмрэ.
Кадрхэр къыхэхынымрэ абы ехьэлIа Iуэхугъуэхэмрэ сащытепсэлъыхькIэ, гулъытэ хэха хуэсщIыну сыхуейт властыр зыIэщIэлъ къулыкъущIэхэм я къабзагъэм», — къыхигъэщащ КIуэкIуэм.
КъищынэмыщIауэ, зэIущIэм щытепсэлъыхьащ республикэм и властым и IэнатIэхэмрэ управленэмрэ я ухуэкIэр адэкIи гъэтэмэмыным, цIыхухэм зыкъызэрыхуагъазэм зэрелэжьыр егъэфIэкIуэным теухуа Iуэхугъуэхэм.
Къэбэрдей-Балъкъэрым и Iэтащхьэмрэ Правительствэмрэ
я пресс-IуэхущIапIэ.
